Osnovna škola Iver

Mladena Halape 8

10361 Sesvetski Kraljevec

KLASA: 602-02/23-01/02

URBROJ: 251-666-01-23-01

18.7.2023.

Temeljem čl. 24. stavka 2 Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN 132/13), ravnateljica podnosi:

**Izvješće o stanju sigurnosti, provođenju preventivnih programa i mjerama poduzetim u cilju zaštite prava učenika**

**za školsku godinu 2022./2023.**

Školska je ustanova dužna osigurati zaštitu prava propisanih Ustavom Republike Hrvatske, konvencijama, zakonima, provedbenim propisima i provedbu programa kojim se promiče zaštita njihovih prava, sigurnost i zdravlje.

## Program fizičke sigurnosti u školi

U sklopu vođenja poslova zaštite na radu poduzete su sve preventivne mjere za siguran boravak u prostorima škole.

Sačinjena je nova, ažurirana Procjena rizika uz pomoć vanjskog suradnika – Zagrebinspekt po kojoj je kupljena dodatna zaštitna oprema za tehničku službu – sigurnosna užad, kabanice i FFP2 zaštitne maske. Unijeta je i odredba po kojoj djelatnici koji na radnim mjestima provode više od 4 sata na računalu ostvaruju pravo na pregleda okulista jednom godišnje. Djelatnici koji koriste traktorsku kosilicu trebaju biti osposobljeni za rad na siguran način te će biti upućeni u ovlaštenu instituciju po povratku sa godišnjeg odmora.

Procjenu rizika u školi kao i sve obveze poslodavca iz područja zaštite na radu (uključujući i zaštitu od požara) nadgleda stručnjak zaštite na radu Ivica Božinović.

S obzirom na aktualnost potresnih aktivnosti u RH (područje Zagreba) primjenjuje se Protokol o postupanju u slučaju potresa za učenike i djelatnike kao precizirana uputa o postupcima evakuacije (dopuna Plana evakuacije i spašavanja u slučaju požara, potresa, eksplozivnih sredstava ili drugih opasnosti). Plan evakuacije i protokol o postupanju u slučaju potresa za učenike i djelatnike predstavljeni su učenicima na satu razrednog odjela u rujnu 2022. te su provedene vježbe evakuacije u rujnu 2022. i veljači 2023. godine.

Osnovna škola Iver i nadalje sustavno provodi odredbe Zakona o zaštiti na radu i zakona o

zaštiti od požara.

Redovno se provodi nadzor nad funkcioniranjem sredstava rada i saniranju nastalih oštećenja i kvarova. U tijeku su periodični pregledi i servisi u organizaciji Zagrebačkog holdinga i Grada Zagreba. U skladu sa zakonskim obvezama u školi se provodi redovita kontrola uređaja, strojeva, električnih instalacija, vatrogasnih aparata i gromobrana, hidranta, kotlovnica i grijanja, rasvjete, vatrogasnih uređaja i sl. U srpnju 2023., u sklopu redovitog pregleda, utvrđen je kvar na plinodojavljivačima što će biti žurno sanirano od strane Zagrebačkog holdinga.

Redovni godišnji sistematski pregledi za zaposlenike bit će provedeni u listopadu 2023.

Za vrijeme boravka učenika u školi organizirano je dežurstvo učitelja. Dežurstvo je organizirano na svakom katu škole, a za vrijeme velikog odmora dežura se i u blagovaonici škole. Također, tehničko osoblje dežura u skladu sa svojim mogućnostima i ovlastima.

Škola kao javna ustanova podliježe svim propisima koji se odnose na zaštitu sigurnosti kretanja, ulaska odnosno izlaska. Škola raspolaže video-nadzorom koji kontrolira okoliš škole kao i stepeništa i hodnike škole. Na istima se nalaze skice o izlazima u slučaju nužde, vatrogasni aparati, panik rasvjeta i dr. U prosincu 2022. postavljen je novi sustav videonadzora u hodnicima razredne i predmetne nastave.

Učenici su u okviru nastavnih predmeta upoznati s radom na siguran način (osobito u učionici fizike, kemije i biologije), a na prvim satovima razrednika u nastavnoj godini učenici su upoznati s mjerama sigurnosti kao i o uputama o kućnom redu.

Zaštita zdravlja učenika provodi se na razini cijele ustanove. Organizirana je prehrana za sve učenike, za učenike produženoga boravka organizira se i topli obrok. Za učenike iz socijalnog programa mliječnu užinu financira Grad Zagreb.

## Provođenje preventivnih aktivnosti i programa

Plan preventivnih programa sastavni je dio Godišnjeg plana i programa rada, Školskog kurikuluma i Plana rada pedagoginje. Provode se tijekom cijele nastavne godine a usmjereni su na učenike, roditelje i djelatnike. Programi se provode u sklopu redovne nastave, kurikuluma međupredmetnih tema, sata razrednika, školskih ili razrednih projekata, predavanja i drugih aktivnosti koje organizira školska ustanova samostalno ili u suradnji s drugim institucijama (školska liječnica, Ministarstvo unutarnjih poslova, Gradski ured za obrazovanje, Ministarstvo znanosti i obrazovanja)

Planiranje, izvršavanje i izvješćivanje o Preventivnim programima su u opsegu rada pedagoginje i socijalne pedagoginje škole. Plan preventivnih programa i Izvješće o realizaciji se podnosi Vijeću roditelja, Učiteljskom vijeću i Školskom odboru u kolovozu/rujnu.

U srpnju 2023. godine utvrđuje se da se plan izvršava sukladno Godišnjem planu i programu rada.

## Mjere zaštite prava učenika

U svrhu zaštite prava učenika Škola postupa u skladu s Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika i Planom postupanja u slučaju nasilja u školi (2017.) te svako kršenje tih prava prijavi nadležnim tijelima u skladu s odredbama Kućnog reda škole, Statuta i odredbama Pravilnika o kriterijima za izricanje pedagoških mjera. Dokumenti se predstavljanju na roditeljskim sastancima i na satu razrednika.

Suradnja sa školskom liječnicom i Centrom za socijalnu skrb odvija se prema trenutnim potrebama.

Radi poticanja na vršnjačko nasilje izrečena je pedagoška mjera ukora učeniku osmog razreda. O događaju su obaviješteni roditelji, policija i Centar za socijalnu skrb. Pedagoška služba škole intenzivno radi na uspostavljanju primjerenih odnosa među učenicima razrednog odjela za vrijeme boravka u školi ali i u slobodno vrijeme.

Radi narušenih odnosa u šestom razredu održana su tri vanredna roditeljska sastanka, pojačan je rad pedagoške službe i intenzivirani su kontakti razrednika i predmetnih učitelja sa učenicima i roditeljima. Prema izjavama učenika i roditelja, pojačani rad donosi pozitivne pomake u međusobnom odnosu učenika i radnoj atmosferi na nastavnim satima.

Radi elektroničkog uznemiravanja, omalovažavanje i narušavanja digniteta učitelje, izrečena su dva stroga ukora te je Škola o saznanjima obavijestila roditelje i policiju koje je obavijestila Centar za socijalnu skrb.

## Selektivni programi prevencije

Selektivni programi prevencije obuhvaćaju aktivnosti usmjerene na pojedince, skupine ili razrede sa značajnijim problemima u ponašanju.

Pojačane aktivnosti provodile su se u razredima u kojima je u međusobnim interakcijama dolazilo do fizičkog ili verbalnog nasilja ili međusobnog neuvažavanja.

Aktivnosti su bile usmjerene i prema roditeljima kroz individualne razgovore i roditeljske sastanke. U razrednim odjeljenjima provodile su se radionice s ciljem senzibiliziranja razreda za potrebe pojedinca te učenja tolerancije i suživota u razredu i uvažavanju različitosti.

ravnateljica:

mr. Katarina Rajković